Annely Akkermann kordas oma sõnavõtus ammu teada tõsiasja, et Pärnu on Eesti Vabariigi sünnilinn. Seda nii otseses, kui kaudses mõttes. Kaudselt seetõttu, et Pärnu poeglaste gümnaasiumis on õppinud suur osa Eesti iseseisvuse  väljakuulutamisega seotud isikutest - Konstantin Päts, Hugo Kuusner, Oskar Kask ja Jaan Teemant. "Toonasel Tsaari-Venemaa gümnaasiumiharidusel pidi olema eriline vaimsus, sest neis koolides said haritud uue riigi loojad ning Vabadussõtta minejad. Koolinoorte osa Vabadussõjas ei saa alahinnata," rääkis Akkermann, kelle hinnangul nõudis uue riigi - Eesti Vabariigi - väljakuulutamine kahtlematult idealismi ja julgust.